Tisztelt Társulati Tagok!
A szennyvízcsatorna beruházással kapcsolatosan megkezdődött a lejárt Fundamentás szerződések kiutalási időszaka. Ezzel kapcsolatosan a Tagok a Fundamenta Lakáskassza Zrt.-től egy levelet kapnak, amely levélre a „Tárgy: szerződés felhasználási lehetőségek” szöveget írják. Sajnos ez a tárgy és a levél bőséges tartalma megtéveszti a lakáskassza ügyekben nem jártas Tagjainkat és százával kapjuk a telefonokat, hogy akkor most a Tagnak mi a teendője. Ezt a bizonytalanságot szeretnénk jelen tájékoztatóval oldani.
Tájékoztatjuk Tagjainkat, hogy a Fundamenta Lakáskassza Zrt. levelének csupán az első kilenc sora szól érdemben a szerződés lejártának és a Sóskúti Víziközmű-társulatnak, mint jogosultnak történő kiutalás témájáról. 
A levél többi része – a mellékleteivel együtt több oldalon – azt taglalja, hogy egyébként Önöknek milyen lehetőségeik vannak még arra, hogy a Fundamenta Lakáskassza Zrt. ügyfelei maradhassanak (például: lakáskölcsön felvétellel, vagy új lakás-előtakarékossági szerződés igénylésével, megkötésével). Ez utóbbi lehetőségek felsorolása független a sóskúti szennyvízberuházástól és Víziközmű-társulattól, kérjük ezeket a Fundamentás felajánlásokat így kezeljék! Mindenkinek egyéni joga és lehetősége, hogy milyen banktól, vagy lakáskasszától vesz fel kölcsönt bármire, illetve köt egyéb ügyleteket – hangsúlyozzuk, függetlenül a szennyvízberuházástól!
Kérjük, hogy a megkapott Fundamentás levelek tartalmát fentiek szerint gondolják át, és ne az Önkormányzatot vagy a Viziközmű-társulatot keressék a levél további, nem a szennyvízberuházással érintett tartalma tekintetében, hanem amennyiben a bank ajánlatai érdeklik Önöket, közvetlenül a bank munkatársait keressék!
Egyébként a lejárt szerződések kiutalása valóban megkezdődött a Víziközmű-társulat javára, így biztosíthatjuk, hogy a Fundamentás levél érintett része (fentebb említett első kilenc sor) valós információkat tartalmaz.
Sóskút, 2017.09.28.

